**ԳԱՎԱՌ ՀԱՄԱՅՆՔԻ ՂԵԿԱՎԱՐ ԳՈՒՐԳԵՆ ՄԱՐՏԻՐՈՍՅԱՆԻ ՈՒՂԵՐՁԸ՝ ԲԱՆԱԿԻ ՕՐՎԱ ԱՌԹԻՎ**

Սիրելի հայրենակիցներ.

Արդեն 29-ը տարի է՝ հայկական տոնացույցում հունվարի 28-ը նշանավորվում է որպես մեր հայրենիքի պահպանման ու մեր ազգի գոյատևման օր: Տասնամյակներ առաջ հայկական բանակի կազմավորումը պետականության ձևավորման հիմնաքար դարձավ, որի վրա խարսխվեց մեր ազգային նորօրյա պատմությունը: Հայկական բանակի կազմավորման 29-ն ամյակին առավել կարևոր է այդ գիտակցումը, քանզի արցախյան 2-րդ պատերազմի հետևանքները հաղթահարելու ճանապարհը մեր բանակին հենվելու և նրա ուժերին հավատալու մեջ է:

2020-ին մեծ կորուստներ ունեցավ հայոց բանակը. հայրենիքի պաշտպանության գործում զոհվեցին բանակի հենքը հանդիսացող մեր զավակները. խունկ ու խնկարկում նրանց հիշատակին, և համբերություն նրանց ծնողներին ու հարազատներին:

Անկեղծորեն մաղթում եմ, որ այս տոնը առիթ հանդիսանա, որ մեր բանակը շտկի իր մեջքը, վերակազմավորվի ու ամրանա՝ հանուն մեր երկրի պահպանման, զարգացման ու հզորացման:

Այս կարևոր տոնի առթիվ շնորհավորում եմ բոլորիս. մեր հայրենակիցներին, զինվորական բնագավառի բոլոր աշխատակիցներին և հատկապես սահմանը պահող զինվորին: Թող լուսավոր ապագայի հավատը մեր ժողովրդի ու մեր բանակի ձեռքբերումների ու հաջողությունների գրավականը դառնա:

***Գավառ համայնքի ղեկավար` Գուրգեն Երվանդի Մարտիրոսյան***